<h1>DISA KOMENTE DHE VËREJTJE PËR PROJEKTKODIN CIVIL TË REPUBLIKËS SË KOSOVËS</h1>
<h2>I. VËREJTJE TË PËRGJITHSHME</h2>
<p>Miratimi i Kodit Civil të Republikës së Kosovës paraqet një mundësi të rëndësishme për reformimin dhe sistematizimin e së drejtës private. Megjithatë, konsideroj se kodifikimi nuk duhet të kufizohet në përfshirjen e dispozitave ekzistuese në një akt të vetëm, por duhet të shfrytëzohet edhe për mënjanimin e kundërthënieve normative, përmirësimin e institucioneve juridike dhe përshtatjen e legjislacionit me zhvillimet bashkëkohore.</p>
<p>Në fushën e së drejtës familjare dhe trashëgimore, disa çështje kërkojnë vëmendje të veçantë, për shkak të rëndësisë së tyre për marrëdhëniet pasurore të qytetarëve dhe problemeve që mund të shkaktojnë gjatë zbatimit praktik.</p>
<p>Vërejtjet në vijim përqendrohen kryesisht në çështjet materialo-juridike, me qëllim që Kodi Civil të ofrojë një rregullim të qartë, koherent dhe të qëndrueshëm të të drejtave dhe detyrimeve civile.</p>

<h2>II. KOMENTE PËR LIBRIN IV – E DREJTA FAMILJARE</h2>
<h3>1. Mungesa e rregullimit të posaçëm të regjimit pasuror martesor kontraktor</h3>
<p><strong>Komenti:</strong></p>
<p>Një ndër çështjet më të rëndësishme që kërkon plotësim në Projektkodin Civil është njohja dhe rregullimi i regjimit pasuror martesor kontraktor.</p>
<p>Dispozitat për marrëdhëniet pasurore ndërmjet bashkëshortëve mbështeten në regjimin ligjor të pasurisë së veçantë dhe të përbashkët, ndërsa nuk zhvillohet një sistem i posaçëm që u mundëson bashkëshortëve të zgjedhin një regjim tjetër pasuror përmes kontratës martesore.</p>
<p>Në këtë drejtim, duhet të bëhet dallimi ndërmjet marrëveshjeve për administrimin, disponimin ose ndarjen e pasurisë së përbashkët dhe kontratës martesore si instrument për përcaktimin e vetë regjimit pasuror.</p>
<p>Konsideroj se Projektkodi duhet ta njohë shprehimisht mundësinë që bashkëshortët, para martesës ose gjatë vazhdimit të saj, të zgjedhin dhe të rregullojnë me kontratë regjimin e tyre pasuror, brenda kufijve të përcaktuar me ligj.</p>
<p><strong>Arsyetimi:</strong></p>
<p>Regjimi pasuror martesor kontraktor përbën institucion të njohur në të drejtën bashkëkohore evropiane, veçanërisht në legjislacionin gjerman dhe francez.</p>
<p>Njohja e tij në Kosovë do të zgjeronte autonominë private të bashkëshortëve dhe do t'u mundësonte përshtatjen e marrëdhënieve pasurore me rrethanat konkrete ekonomike dhe familjare.</p>
<p>Kjo ka rëndësi veçanërisht për bashkëshortët që ushtrojnë veprimtari afariste, kanë pasuri të konsiderueshme para martesës, zotërojnë pasuri në shtete të ndryshme ose dëshirojnë të përcaktojnë paraprakisht mënyrën e administrimit dhe ndarjes së pasurisë.</p>
<p>Mungesa e këtij instituti e kufizon në mënyrë të panevojshme autonominë private në një fushë ku legjislacionet bashkëkohore njohin zgjidhje të ndryshme.</p>
<h3>2. Ruajtja e regjimit ligjor në mungesë të kontratës martesore</h3>
<p><strong>Komenti:</strong></p>
<p>Njohja e regjimit pasuror martesor kontraktor nuk duhet të nënkuptojë detyrimin e bashkëshortëve për të lidhur kontratë martesore.</p>
<p>Kontrata duhet të mbetet mundësi fakultative. Bashkëshortët që nuk dëshirojnë të lidhin kontratë para martesës ose gjatë saj duhet të vazhdojnë t'i nënshtrohen regjimit ligjor, ashtu siç është parashikuar në sistemin aktual të së drejtës familjare.</p>
<p>Për këtë arsye, propozoj që Kodi Civil të mbështetet në bashkëjetesën e regjimit ligjor dhe regjimit kontraktor, pa e zëvendësuar të parin me të dytin.</p>
<p><strong>Arsyetimi:</strong></p>
<p>Kjo zgjidhje do të ruante vazhdimësinë dhe funksionin mbrojtës të regjimit ligjor, ndërsa bashkëshortëve që dëshirojnë një rregullim tjetër pasuror do t'u njihej mundësia për ta zgjedhur atë.</p>
<p>Në këtë mënyrë, asnjë bashkëshort nuk do të detyrohej të lidhte kontratë martesore dhe asnjë çift nuk do të mbetej pa një regjim pasuror të përcaktuar me ligj.</p>
<p>Regjimi kontraktor do të shërbente si alternativë ndaj regjimit ligjor, jo si zëvendësim i detyrueshëm i tij.</p>
<h3>3. Nevoja për një rregullim sistematik të kontratës martesore</h3>
<p><strong>Komenti:</strong></p>
<p>Njohja e kontratës martesore nuk duhet të kufizohet vetëm në një dispozitë të përgjithshme që u njeh bashkëshortëve lirinë e kontraktimit.</p>
<p>Për shkak të natyrës dhe rëndësisë së këtij instituti, duhet të shqyrtohet rregullimi i tij në një kapitull të veçantë, duke përcaktuar raportin ndërmjet regjimit ligjor dhe atij kontraktor, mundësinë e zgjedhjes ose ndryshimit të regjimit gjatë martesës, kufijtë e autonomisë private dhe efektet ndaj personave të tretë.</p>
<p><strong>Arsyetimi:</strong></p>
<p>Kontrata martesore ndryshon nga kontratat e zakonshme pasurore, sepse lidhet drejtpërdrejt me marrëdhëniet familjare dhe mund të ndikojë në pozitën ekonomike të bashkëshortëve.</p>
<p>Për këtë arsye, autonomia kontraktore duhet të shoqërohet me garanci për mbrojtjen e bashkëshortit ekonomikisht më të dobët, detyrimet ligjore familjare dhe të drejtat e personave të tretë.</p>
<p>Një rregullim sistematik do të shmangte pasigurinë juridike dhe do të siguronte zbatimin e qëndrueshëm të këtij instituti.</p>
<h3>4. Harmonizimi i parimit të kontributit të barabartë me dispozitat për ndarjen e pasurisë</h3>
<p><strong>Dispozitat e shqyrtuara: nenet 1172, 1179 dhe 1180.</strong></p>
<p><strong>Komenti:</strong></p>
<p>Projektkodi njeh kontributin e bashkëshortëve në krijimin e pasurisë së përbashkët, përfshirë punën në familje dhe kujdesin për fëmijët, si dhe parashikon parimin e pjesëve të barabarta.</p>
<p>Megjithatë, raporti ndërmjet këtij parimi dhe dispozitave që parashikojnë vlerësimin e kontributit kërkon saktësim.</p>
<p>Duhet të qartësohet nëse vlerësimi i kontributit ka për qëllim vetëm konstatimin e ekzistimit dhe përbërjes së pasurisë së përbashkët apo mund të ndikojë edhe në përcaktimin e pjesëve të bashkëshortëve.</p>
<p><strong>Arsyetimi:</strong></p>
<p>Kjo çështje ka shkaktuar paqartësi edhe gjatë zbatimit të Ligjit për Familjen, veçanërisht lidhur me raportin ndërmjet neneve 47, siç  është plotësuar dhe ndryshuar me nenin 1 të Ligjit për Ndryshimin dhe Plotësimin e Ligjit për Familjen dhe neni 54.</p>
<p>Kodi Civil duhet ta zgjidhë këtë problem dhe jo ta bartë në legjislacionin e ri. Përndryshe, mund të vazhdojnë interpretimet e ndryshme lidhur me pjesët e bashkëshortëve në pasurinë e përbashkët.</p>
<h3>5. Investimet nga pasuria e veçantë në pasurinë e përbashkët</h3>
<p><strong>Dispozitat e shqyrtuara: neni 1171 dhe dispozitat për ndarjen e pasurisë.</strong></p>
<p><strong>Komenti:</strong></p>
<p>Projektkodi trajton investimin e pasurisë së veçantë në pasurinë e përbashkët. Megjithatë, konsideroj se duhet të qartësohet raporti ndërmjet vlerës fillestare të investimit dhe shtimit eventual të vlerës së pasurisë si rezultat i tij.</p>
<p>Veçanërisht duhet të shqyrtohen rastet kur investimi i njërit bashkëshort ka ndikuar në mënyrë të konsiderueshme në rritjen e vlerës së pasurisë së përbashkët ose të pasurisë së veçantë të bashkëshortit tjetër.</p>
<p><strong> </strong></p>
<p><strong> </strong></p>
<p><strong>Arsyetimi:</strong></p>
<p>Njohja vetëm e vlerës nominale të investimit, pa marrë parasysh ndikimin e tij ekonomik, mund të krijojë rezultate joproporcionale.</p>
<p>Një rregullim më i qartë do të kontribuonte në trajtimin e drejtë të investimeve dhe në shmangien e kontesteve pasurore.</p>
<h3>6. Efektet juridike të regjistrimit të pasurisë së përbashkët</h3>
<p><strong>Dispozita e shqyrtuar: neni 1174.</strong></p>
<p><strong>Komenti:</strong></p>
<p>Projektkodi e rregullon mbrojtjen e bashkëshortit të paregjistruar në rastet kur pasuria e përbashkët është regjistruar vetëm në emër të njërit bashkëshort.</p>
<p>Kjo zgjidhje është e rëndësishme për mbrojtjen e të drejtave pasurore, por duhet të shqyrtohet raporti i saj me parimet e publicitetit të regjistrave publikë dhe mbrojtjen e personave të tretë në mirëbesim.</p>
<p><strong>Arsyetimi:</strong></p>
<p>Duhet të sigurohet ekuilibër ndërmjet mbrojtjes së bashkëshortit të paregjistruar dhe sigurisë juridike të qarkullimit të pasurive të paluajtshme.</p>
<p>Mospërcaktimi i qartë i efekteve ndaj personave të tretë mund të krijojë konteste dhe pasiguri në marrëdhëniet juridike pasurore.</p>
<h3>7. Mbrojtja materiale e banesës familjare</h3>
<p><strong>Dispozitat përkatëse:</strong> Dispozitat për efektet pasurore të përfundimit të martesës.</p>
<p><strong>Komenti:</strong></p>
<p>Dispozitat që rregullojnë përdorimin e banesës familjare pas ndërprerjes së bashkëjetesës ose shkurorëzimit duhet të përcaktojnë qartë natyrën dhe kufijtë e së drejtës së përdorimit.</p>
<p>Vëmendje duhet t'i kushtohet raportit ndërmjet mbrojtjes së bashkëshortit ekonomikisht më të dobët, interesit më të mirë të fëmijës dhe të drejtës së pronësisë së bashkëshortit tjetër.</p>
<p><strong>Arsyetimi:</strong></p>
<p>Qartësimi i këtyre marrëdhënieve do të siguronte mbrojtjen e interesave familjare pa krijuar kufizime të paqarta ose joproporcionale të të drejtave pronësore.</p>
<h3>8. Përgjegjësia prindërore dhe harmonizimi me të drejtat materiale të fëmijës</h3>
<p><strong>Komenti:</strong></p>
<p>Dispozitat për përgjegjësinë prindërore duhet të sigurojnë koherencë me legjislacionin për mbrojtjen e fëmijës, duke përcaktuar qartë përmbajtjen e të drejtave dhe detyrimeve të prindërve.</p>
<p>Duhet të sigurohet që ushtrimi i përgjegjësisë prindërore të mbështetet në interesin më të mirë të fëmijës, respektimin e dinjitetit të tij dhe të drejtën për t'u dëgjuar në përputhje me moshën dhe pjekurinë.</p>
<p>Megjithate, mendoj se nuk duhet të ketë dispozita të cilat janë të fushës së shërbimeve sociale dhe familjare, pasi që dispozita të tilla, gjatë leximit kam has në dispozita të caktuara që nuk e kanë vendin fare te Kodi Civil, por ato rregullohen me Ligjin për shërbime Sociale dhe Familjare dhe të cilat mund të kërkojnë ndryshime të shpeshta. Hartuesit të analizojnë edhe njëherë ato pjesë.</p>
<p><strong>Arsyetimi:</strong></p>
<p>Kodi Civil duhet të përmbajë rregullimin themelor të të drejtave dhe detyrimeve familjare dhe ta shmangin rregullimin e shërbimeve sociale që është fushë tjetër që rregullohet me ligj të veçantë dhe shumë akte nënligjore, ndërsa çështjet e ushtrimit dhe mbrojtjes procedurale të tyre duhet të harmonizohen me legjislacionin përkatës.</p>
<h3>9. Trajtimi juridik i kriptoaseteve në marrëdhëniet pasurore martesore</h3>
<p><strong>Komenti:</strong></p>
<p>Duke pasur parasysh zhvillimin e marrëdhënieve ekonomike digjitale dhe miratimin e Ligjit nr. 08/L-295 për Kripto-Asetet, konsideroj se gjatë finalizimit të Projektkodit Civil duhet të shqyrtohet nëse dispozitat për pasurinë e bashkëshortëve ofrojnë qartësi të mjaftueshme për trajtimin juridik të këtyre aseteve.</p>
<p>Kriptoasetet mund të fitohen gjatë martesës me mjete të pasurisë së përbashkët, ndërsa kontrolli teknik mbi to mund të ushtrohet vetëm nga njëri bashkëshort.</p>
<p><strong>Arsyetimi:</strong></p>
<p>Forma digjitale e pasurisë dhe kontrolli i saj përmes kuletave elektronike nuk duhet të përcaktojnë vetvetiu karakterin juridik të pasurisë.</p>
<p>Përkatësia juridike duhet të vlerësohet sipas rregullave të përgjithshme të regjimit pasuror martesor, duke marrë parasysh burimin e mjeteve, kohën dhe mënyrën e fitimit.</p>
<h3>10. Të ardhurat dhe përfitimet ekonomike nga pasuria digjitale</h3>
<p><strong>Komenti:</strong></p>
<p>Duhet të qartësohet trajtimi juridik i të ardhurave dhe përfitimeve që burojnë nga kriptoasetet, veprimtaritë ekonomike në platformat elektronike dhe shfrytëzimi ekonomik i të drejtave të pronësisë intelektuale.</p>
<p>Veçanërisht duhet të shqyrtohet nëse dispozitat për frytet dhe të ardhurat e pasurisë së veçantë ose të përbashkët janë të përshtatshme edhe për këto kategori të reja pasurore.</p>
<p><strong>Arsyetimi:</strong></p>
<p>Një e ardhur ekonomike nuk duhet t'i nënshtrohet një regjimi të ndryshëm juridik vetëm për shkak se është realizuar përmes teknologjisë digjitale.</p>
<p>Trajtimi i qartë i këtyre të ardhurave do të kontribuonte në sigurinë juridike të marrëdhënieve pasurore ndërmjet bashkëshortëve.</p>
<h2> </h2>
<h2> </h2>
<h2> </h2>
<h2> </h2>
<h2>III. KOMENTE PËR LIBRIN V – E DREJTA TRASHËGIMORE</h2>
<h3>11. Dallimi ndërmjet pasurisë së përbashkët martesore dhe masës trashëgimore</h3>
<p><strong>Komenti:</strong></p>
<p>Konsideroj se duhet të qartësohet raporti ndërmjet pjesës së bashkëshortit pasjetues në pasurinë e përbashkët martesore dhe pjesës që i takon në cilësinë e trashëgimtarit.</p>
<p>Pasuria që i takon bashkëshortit pasjetues në bazë të regjimit pasuror martesor nuk duhet të përfshihet në masën trashëgimore të bashkëshortit të vdekur.</p>
<p><strong>Arsyetimi:</strong></p>
<p>Ky dallim ka rëndësi thelbësore për përcaktimin e masës trashëgimore dhe mbrojtjen e të drejtave pronësore të bashkëshortit pasjetues.</p>
<p>Rregullimi duhet të jetë koherent me dispozitat për pasurinë e përbashkët martesore dhe me mundësinë eventuale të zgjedhjes së regjimit pasuror kontraktor.</p>
<h3>12. Pozita e bashkëjetuesit në trashëgiminë ligjore dhe të domosdoshme</h3>
<p><strong>Dispozitat e shqyrtuara: nenet 1489, 1507 dhe 1508.</strong></p>
<p><strong>Komenti:</strong></p>
<p>Projektkodi e njeh bashkëjetuesin pasjetues si trashëgimtar ligjor dhe parashikon kushte të veçanta për fitimin e kësaj të drejte.</p>
<p>Megjithatë, dispozitat për trashëgiminë e domosdoshme kërkojnë saktësim, veçanërisht në raport me formulimin e nenit 1508 dhe rrethin e trashëgimtarëve të domosdoshëm sipas nenit 1507.</p>
<p>Duhet të qartësohet nëse plotësimi i kushteve për fitimin e statusit të trashëgimtarit ligjor sjell edhe fitimin e statusit të trashëgimtarit të domosdoshëm.</p>
<p><strong>Arsyetimi:</strong></p>
<p>Ky dallim ka pasoja të drejtpërdrejta për lirinë testamentare, pjesën e disponueshme të trashëgimisë dhe të drejtat e trashëgimtarëve të tjerë.</p>
<p>Për këtë arsye, dispozitat duhet të jenë të harmonizuara dhe të mos lënë hapësirë për interpretime kundërthënëse.</p>
<h3>13. Pjesa e domosdoshme dhe liria testamentare</h3>
<p><strong>Dispozitat e shqyrtuara: nenet 1507–1509.</strong></p>
<p><strong>Komenti:</strong></p>
<p>Dispozitat për pjesën e domosdoshme duhet të sigurojnë një ekuilibër të arsyeshëm ndërmjet lirisë së disponimit të trashëgimlënësit dhe mbrojtjes së trashëgimtarëve të domosdoshëm.</p>
<p>Rekomandoj të rishqyrtohet koherenca e dispozitave për rrethin e trashëgimtarëve të domosdoshëm, madhësinë e pjesës së tyre dhe raportin me disponimet testamentare dhe dhurimet gjatë jetës.</p>
<p><strong>Arsyetimi:</strong></p>
<p>Qartësimi i këtyre marrëdhënieve është i nevojshëm për të shmangur pasigurinë lidhur me llogaritjen dhe mbrojtjen e pjesës së domosdoshme.</p>
<p> </p>
<h3>14. Detyrimet e mbajtjes financiare pas vdekjes së trashëgimlënësit</h3>
<p><strong>Dispozita e shqyrtuar: neni 1506.</strong></p>
<p><strong>Komenti:</strong></p>
<p>Dispozita që trajton detyrimet e trashëgimlënësit për mbajtje financiare kërkon saktësim lidhur me natyrën e detyrimeve që mund të rëndojnë mbi trashëgiminë pas vdekjes së personit të detyruar.</p>
<p>Duhet të bëhet dallim ndërmjet detyrimeve të krijuara dhe të papërmbushura para vdekjes dhe detyrimeve që do të lindnin në të ardhmen.</p>
<p><strong>Arsyetimi:</strong></p>
<p>Detyrimet e mbajtjes financiare kanë karakter të veçantë personal dhe familjar.</p>
<p>Përcaktimi i qartë i kufijve të kalimit të tyre në ngarkim të trashëgimisë është i nevojshëm për mbrojtjen e personave që varen ekonomikisht nga mbajtja financiare dhe për sigurinë juridike të trashëgimtarëve.</p>
<h3>15. Pasojat juridike të mosrespektimit të detyrimeve lidhur me testamentin gojor</h3>
<p><strong>Dispozitat e shqyrtuara: nenet 1547–1549.</strong></p>
<p><strong>Komenti:</strong></p>
<p>Projektkodi e rregullon testamentin gojor në rrethana të jashtëzakonshme dhe përcakton detyrimet për dokumentimin e vullnetit testamentar.</p>
<p>Megjithatë, konsideroj se pasojat juridike të mosrespektimit të afateve nga dëshmitarët meritojnë rishqyrtim, veçanërisht nëse mosveprimi i tyre mund të ndikojë në vlefshmërinë e testamentit.</p>
<p><strong>Arsyetimi:</strong></p>
<p>Vlefshmëria e vullnetit të fundit të testatorit nuk duhet të varet në mënyrë joproporcionale nga veprimet ose mosveprimet e personave të tretë, kur kushtet materiale për ekzistimin e testamentit janë përmbushur.</p>
<p>Kjo çështje duhet të vlerësohet në raport me parimin e respektimit të vullnetit testamentar dhe kërkesat për sigurinë juridike.</p>
<h3>16. Trashëgueshmëria e kriptoaseteve dhe pasurisë digjitale</h3>
<p><strong>Dispozita e shqyrtuar: neni 1480.</strong></p>
<p><strong>Komenti:</strong></p>
<p>Neni 1480 përcakton në mënyrë të gjerë objektin e trashëgimisë, duke përfshirë sendet dhe të drejtat pasurore të trashëgimlënësit.</p>
<p>Ky rregullim, në parim, mund të përfshijë edhe të drejtat pasurore që ekzistojnë në formë digjitale. Për këtë arsye, nuk mund të pretendohet se Projektkodi e përjashton pasurinë digjitale nga trashëgimia.</p>
<p>Megjithatë, konsideroj se mungon një trajtim i posaçëm i veçorive juridike të kriptoaseteve dhe pasurive të tjera digjitale, veçanërisht lidhur me përkatësinë juridike, kontrollin teknik dhe trashëgueshmërinë e të drejtave që burojnë nga platformat elektronike.</p>
<p><strong>Arsyetimi:</strong></p>
<p>Miratimi i Ligjit nr. 08/L-295 për Kripto-Asetet e bën të nevojshëm shqyrtimin e këtyre çështjeve edhe në kuadër të së drejtës civile materiale.</p>
<p>Kodi Civil nuk ka nevojë të rregullojë funksionimin teknik të kriptoaseteve, por duhet të sigurojë qartësi lidhur me trajtimin e tyre si objekt i të drejtave pasurore dhe trashëgimore.</p>
<h3>17. Dallimi ndërmjet kontrollit teknik dhe përkatësisë juridike të kriptoaseteve</h3>
<p><strong>Komenti:</strong></p>
<p>Një çështje që kërkon vëmendje është dallimi ndërmjet kontrollit teknik mbi kriptoasetet dhe përkatësisë juridike të tyre.</p>
<p>Kriptoasetet mund të kontrollohen përmes çelësave privatë ose mekanizmave të tjerë teknologjikë, por kontrolli faktik mbi këto mjete nuk është domosdoshmërisht i barasvlershëm me ekzistimin e së drejtës pasurore.</p>
<p><strong>Arsyetimi:</strong></p>
<p>Ky dallim është veçanërisht i rëndësishëm në marrëdhëniet trashëgimore, ku trashëgimtari mund të fitojë të drejtën mbi pasurinë, por të mos ketë mundësi të menjëhershme për realizimin teknik të saj.</p>
<p>Për këtë arsye, gjatë rregullimit të pasurisë digjitale duhet të bëhet dallimi ndërmjet fitimit juridik të së drejtës dhe mundësisë faktike të ushtrimit të kontrollit mbi pasurinë.</p>
<h3>18. Trashëgueshmëria e të drejtave ekonomike nga platformat digjitale</h3>
<p><strong>Komenti:</strong></p>
<p>Përveç kriptoaseteve, trashëgimlënësi mund të zotërojë të drejta ekonomike që burojnë nga veprimtaritë në platformat elektronike, bizneset digjitale dhe shfrytëzimi ekonomik i pronësisë intelektuale.</p>
<p>Duhet të shqyrtohet dallimi ndërmjet të drejtave pasurore të trashëgueshme dhe marrëdhënieve juridike që, për shkak të karakterit personal, përfundojnë me vdekjen e titullarit.</p>
<p><strong>Arsyetimi:</strong></p>
<p>Forma elektronike e realizimit të një të drejte nuk duhet të jetë shkak për përjashtimin e saj nga trashëgimia.</p>
<p>Megjithatë, kjo duhet të harmonizohet me natyrën e së drejtës përkatëse, kufizimet ligjore dhe mbrojtjen e të drejtave të personalitetit.</p>
<h3>19. Dhurimet dhe disponimet testamentare që përfshijnë pasuri digjitale</h3>
<p><strong>Komenti:</strong></p>
<p>Kriptoasetet dhe pasuritë e tjera digjitale mund të jenë objekt i dhurimeve gjatë jetës dhe i disponimeve testamentare.</p>
<p>Për këtë arsye, duhet të shqyrtohet nëse dispozitat për llogaritjen e pjesës së domosdoshme dhe reduktimin e disponimeve që e cenojnë atë ofrojnë qartësi të mjaftueshme edhe për pasuritë digjitale.</p>
<p><strong>Arsyetimi:</strong></p>
<p>Luhatjet e konsiderueshme të vlerës së kriptoaseteve mund të ndikojnë në përcaktimin e vlerës së dhurimeve dhe të pjesëve trashëgimore.</p>
<p>Një trajtim i qartë do të ndihmonte në zbatimin e njëtrajtshëm të rregullave të trashëgimisë.</p>
<h3>20. Detyrimet pasurore që burojnë nga marrëdhëniet juridike digjitale</h3>
<p><strong>Komenti:</strong></p>
<p>Marrëdhëniet juridike që lidhen me kriptoasetet dhe pasurinë tjetër digjitale mund të krijojnë jo vetëm të drejta, por edhe detyrime pasurore.</p>
<p>Konsideroj se duhet të qartësohet zbatimi i rregullave për përgjegjësinë e trashëgimtarëve ndaj detyrimeve të trashëgimlënësit edhe kur ato burojnë nga marrëdhëniet juridike në mjedisin digjital.</p>
<p><strong>Arsyetimi:</strong></p>
<p>Natyra teknologjike e një marrëdhënieje juridike nuk duhet të krijojë përjashtime të pajustifikuara nga parimet e përgjithshme të përgjegjësisë për detyrimet trashëgimore.</p>
<h3>21. Mbrojtja e të drejtave personale në raport me trashëgiminë digjitale</h3>
<p><strong>Komenti:</strong></p>
<p>Trashëgueshmëria e të drejtave pasurore digjitale duhet të dallohet nga çështjet që lidhen me të dhënat personale, komunikimet private dhe të drejtat e personalitetit.</p>
<p>Kalimi i një të drejte pasurore te trashëgimtarët nuk duhet të nënkuptojë automatikisht kalimin e pakufizuar të të drejtave mbi komunikimet dhe përmbajtjet personale të trashëgimlënësit ose të personave të tretë.</p>
<p><strong>Arsyetimi:</strong></p>
<p>Ky dallim është i nevojshëm për të ruajtur ekuilibrin ndërmjet të drejtave trashëgimore dhe mbrojtjes së privatësisë.</p>
<h2> </h2>
<h2>IV. REKOMANDIM PËR HARMONIZIMIN E LEGJISLACIONIT PROCEDURAL DHE NOTERIAL</h2>
<p>Pavarësisht se Kodi Civil duhet të përqendrohet në rregullimin e marrëdhënieve juridike materiale, miratimi i tij duhet të shoqërohet me një proces të koordinuar të harmonizimit të legjislacionit procedural dhe noterial.</p>
<p>Në këtë drejtim, konsideroj se duhet të përcaktohet detyrimi për harmonizimin e Ligjit për Procedurën Kontestimore, Ligjit për Procedurën Jokontestimore, Ligjit për Procedurën Përmbarimore, Ligjit për Noterinë dhe legjislacionit tjetër përkatës me dispozitat materiale të Kodit Civil.</p>
<p>Ky harmonizim duhet të realizohet para fillimit të zbatimit të dispozitave përkatëse të Kodit, në mënyrë që të shmangen boshllëqet normative dhe vështirësitë në realizimin praktik të të drejtave civile.</p>
<p>Vëmendje e veçantë duhet t'i kushtohet modernizimit të procedurave trashëgimore dhe krijimit të mundësive për pjesëmarrjen e trashëgimtarëve përmes mjeteve elektronike.</p>
<p>Kosova ka një numër të konsiderueshëm qytetarësh që jetojnë jashtë vendit, ndërsa në shumë raste trashëgimtarët janë të shpërndarë në shtete të ndryshme. Kjo krijon vështirësi praktike në sigurimin e pranisë fizike të të gjithë trashëgimtarëve gjatë shqyrtimit të pasurisë trashëgimore.</p>
<p>Për këtë arsye, konsideroj se duhet të shqyrtohet mundësia që në procedurat para noterëve të lejohet pjesëmarrja përmes videolidhjes dhe përdorimi i nënshkrimit elektronik të kualifikuar, duke garantuar identifikimin e besueshëm, autenticitetin e deklarimit dhe shprehjen e lirë të vullnetit.</p>
<p>Meqenëse legjislacioni për identifikimin elektronik dhe shërbimet e besuara përmban kërkesa dhe kufizime të posaçme për disa veprime familjare, trashëgimore dhe noteriale, ky zhvillim duhet të realizohet përmes ndryshimeve të koordinuara ligjore.</p>
<p>Këto çështje duhet të rregullohen në legjislacionin procedural dhe noterial, pa e ngarkuar Kodin Civil me dispozita që nuk kanë karakter materialo-juridik.</p>
<p>Njëkohësisht, gjatë finalizimit të Kodit duhet të identifikohen dispozitat eventuale me karakter të mirëfilltë procedural dhe të shqyrtohet sistemimi i tyre në ligjet përkatëse.</p>
<h2>V. PËRFUNDIM</h2>
<p>Konsideroj se miratimi i Kodit Civil duhet të shfrytëzohet për një reformë përmbajtësore të së drejtës familjare dhe trashëgimore, duke marrë parasysh përvojën e zbatimit të legjislacionit ekzistues dhe zhvillimet e së drejtës krahasuese.</p>
<p>Në fushën e së drejtës familjare, rëndësi të veçantë ka njohja dhe rregullimi i regjimit pasuror martesor kontraktor si mundësi fakultative, duke ruajtur regjimin ligjor për bashkëshortët që nuk dëshirojnë të lidhin kontratë martesore.</p>
<p>Po ashtu, është e nevojshme të sigurohet harmonizimi i dispozitave për kontributin e bashkëshortëve, ndarjen e pasurisë së përbashkët dhe mbrojtjen e të drejtave pasurore.</p>
<p>Në fushën e së drejtës trashëgimore, rëndësi kanë qartësimi i pozitës së bashkëshortit dhe bashkëjetuesit pasjetues, harmonizimi i trashëgimisë së domosdoshme dhe rishqyrtimi i dispozitave që mund të krijojnë pasiguri lidhur me efektet e disponimeve testamentare.</p>
<p>Njëkohësisht, zhvillimet teknologjike dhe ekonomike kërkojnë që Kodi Civil të marrë parasysh edhe format e reja të pasurisë, përfshirë kriptoasetet dhe të drejtat pasurore që burojnë nga marrëdhëniet juridike në mjedisin digjital.</p>
<p>Për këto arsye, rekomandoj që vërejtjet e paraqitura të shqyrtohen gjatë finalizimit të Librave IV dhe V të Projektkodit Civil dhe, paralelisht me këtë proces, të sigurohet harmonizimi i legjislacionit procedural dhe noterial me dispozitat e Kodit.</p>

